
Az intézmények szerepe a technológiai haladás gazdasági növekedésre gyakorolt hatásának érvényesülésében

A dolgozat a technológiai haladás, a gazdasági növekedés és az intézmények makrogazdasági összefüggéseit matematika-statisztikai módszerekkel támasztja alá az Európai Unió tagállamainak vonatkozásában.
Az alaphipotézis, hogy az Európai Unióban a gazdasági növekedés hajtóereje a termelékenység növekedésén keresztül megnyilvánuló technológiai haladás. A folyamat alapját képező, a tudás gyakorlati hasznosulásából születő innovációk makrogazdasági hatása azonban csak megfelelő intézményi háttér mellett érvényesülhet.
A több mint 200 éve tartó technológiai fejlődés és a gazdasági növekedés kapcsolatrendszerének megértéséhez nagymértékben hozzájárultak a 20. században megjelenő növekedési modellek. Solow modelljével alátámasztotta, hogy hosszú távon növekedés csak technológiai haladás révén érhető el, míg az endogén növekedéselméletek a folyamat mikroszintű modellezésével világították rá az intézmények szerepére.
Az empirikus vizsgálat a technológiai fejlődés komplexitásának, a technológiai környezet és a jövedelmek kapcsolatának, valamint az intézmények szerepének alátámasztására irányul. A technológiai haladás egy komplex folyamat, amely a tudás által létrejövő innovációkban nyilvánul meg, de növekedést generáló makrogazdasági hatása csak megfelelő intézményi háttérrel érvényesülhet. Főkomponens–analízis segítségével egy átfogó, technológiai fejlődést megalapozó indikátort állítottam össze. A dolgozat állítása szerint a K+F+I és az intézmények együttesen alkotják azt a technológiai környezetet, amely nélkülözhetetlen ahhoz, hogy a technológiai fejlődés megvalósuljon. A technológiai-intézményi környezet és a jövedelmek kapcsolatát kétváltozós regressziós függvényben modelleztem, amely alapján megfogalmazható, hogy a technológiai környezet nagymértékben hozzájárul a jövedelmek alakulásához az EU tagállamaiban. A technológiai környezet elemeiből útmodellt alkotva, kiemeltem az intézmények közül a tulajdonjogi védelem szerepét, amely alapvető a technológiai haladás gazdasági növekedésre gyakorolt hatásának érvényesülésében.



